Aalborgs gamle tivoli trækker folk til fredagsfester, men nogle af de unge savner flere arrangementer i parken.

For tre måneder siden kunne aalborgenserne igen besøge Karolinelund. Aalborgs gamle tivoli blev genåbnet som park. Forlystelsesparken fra 1947 lukkede i 2010, og efter forlystelserne var blevet solgt, står parken øde hen, indtil den midt i maj i år blev åbnet igen. Hver fredag sommeren over har Skråen arrangeret Fredagsfest med koncert i parken. Arrangementet var hele sidste år flyttet til havnen ved Platform 4, men nu er det tilbage i Karolinelund, og det kan godt trække de unge til. - Jeg kommer her mest, når der er fester og koncerter. Ellers bruger jeg ikke parken så meget, siger Gina Sahin, som er en af de få parkgæster, TV2/Nord mødte tirsdag. - Platform4 arrangerer nogle ting, men der kunne godt være mere. Det tror jeg også vil trække flere til parken, siger en anden af parkens gæster, Nina Papis. Pigerne har endnu ikke benyttet sig særligt flittigt af Aalborgs nye park. De foretrækker havnefronten, Kildeparken eller Østre Anlæg, som på gode sommerdage er ganske velbesøgte. - Jeg synes ikke, at parken er så venlig og indbydende. Her er ikke så hyggeligt. Der mangler ligesom noget, siger Nina Papis. Men hun og veninderne gav alligevel det nye Karolinelund en chance tirsdag eftermiddag.